## Rješenje Ustavnog suda Republike Hrvatske broj U-I-218/1994. od 1. ožujka 1995

### NN 19/1995 (21.3.1995.), Rješenje Ustavnog suda Republike Hrvatske broj U-I-218/1994. od 1. ožujka 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković,
mr. Hrvoje Momčinović, Ian Marijan Severinac i Mladen Žuvela,
odlučujući o prijedlogu Marije Raljević-Radenović,
odvjetnice iz Kutine za pokretanje postupka za ocjenu ustavnosti odredbe
članka 8. stavka 1. točka 4. Zakona o hrvatskom državljanstvu
("Narodne novine", broj 53/91; 29/92) na sjednici održanoj dana
1. ožujka 1995. godine donio je

## Rješenje

1. Prijedlog se ne prihvaća.

2 Ovo će se rješenje objaviti u "Narodnim novinama"

Obrazloženje:

Marija Raljević-Radenović podnijela je prijedlog za ocjenu
suglasnosti s Ustavom Republike Hrvatske odredbe članka 8. stavka
1. točka 4. Zakona o hrvatskom državljanstvu. Osporenom odredbom
utvrđen je kao jedan od kumulativno zahtijevanih zakonskih pretpostavki
za stjecanje hrvatskog državljanstva prirođenjem poznavanje hrvatskog
jezika i latiničnog pisma. Podnositeljica prijedloga smatra da su
tako postavljenim uvjetom povrijeđene temeljne slobode i prava čovjeka
i građanina i jednakost pred zakonom označeno odredbom članka
14. Ustava Republike Hrvatske.

Prijedlog nije osnovan.

Rješenjem broj U-I-147/1992 od 24. svibnja 1993 godine ("Narodne
novine", broj 49/93) Ustavni sud Republike Hrvatske nije prihvatio
prijedlog za pokretanje postupka ocjene ustavnosti i članka 8. stavka
1. točka 4. Zakona o hrvatskom državljanstvu. Razlozi rješenja sadrže
stajalište da osporena odredba nije nesuglasna odredbama članka
14. i 15. Ustava Republike Hrvatske jer su to prava koja se ostvaruju tek
stjecanjem hrvatskog državljanstva Na temelju odredbe članka 9.
stavka 1. Ustava Republike Hrvatske hrvatsko državljanstvo, njegovo stjecanje
i prestanak uređuju se zakonom. Odredbom članka 12 stavka 1.
Ustava za službenu upotrebu u Republici Hrvatskoj određen je hrvatski
jezik i latinično pismo. Prava i slobode te jednakost pred zakonom
u odredbi članka 14. jamče se građanima Republike Hrvatske.
Konsekvenca takve odredbe znači da eventualno nepoznavanje latiničnog
pisma gređanine Republike Hrvatske ne može umanjiti njegova prava i
slobode niti ga staviti u nejednak položaj pred zakonom. Sve to, dakako,
ne znači da stranci u Republici Hrvatskoj ne uživaju punu odgovarajuću
zaštitu temeljnih sloboda i prava, ali određena prava ostvaruju pod
posebnim zakonom utvrđenim uvjetima.

Stranac, međutim, koji svoju želju za stjecanjem hrvatskog državljanstva
izražava podnošenjem zahtjeva, mora ispuniti zakonom utvrđene uvjete
u koje je uvršteno i poznavanje hrvatskog jezika, a dosljedno tom zahtjevu,
i poznavanje latiničnog pisma. Iz navedenoga slijedi da osporena
odredba nije suprotna Ustavu Republike Hrvatske, kako to smatra podnositeljica
prijedloga te je riješeno kao u izreci.

Objavljivanje ove odluke u službenom glasilu Republike Hrvatske zasniva
se na odredbi članka 20. Ustavnog zakona o Ustavnom sudu Republike
Hrvatske ("Narodne novine", broj 13/91 ).

Broj: U-I-218/

1994 Zagreb, 1. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v.r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 19/1995-376